FI Euroopan unionin virallinen lehti L 43/32

KOMISSION PÄÄTÖS,

tehty 14 päivänä helmikuuta 2007,

radiotaajuuksien yhdenmukaistetusta käytöstä 2 GHz:n taajuusalueilla satelliittivälitteisiä mobiilipalveluja tarjoavissa järjestelmissä

(tiedoksiannettu numerolla K(2007) 409)

(ETA:n kannalta merkityksellinen teksti)

(2007/98/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Euroopan yhteisön radiotaajuuspolitiikan sääntelyjärjestelmästä 7 päivänä maaliskuuta 2002 tehdyn Euroopan parlamentin ja neuvoston päätöksen N:o 676/2002/EY (radiotaajuuspäätös) (1) ja erityisesti sen 4 artiklan 3 kohdan,

sekä katsoo seuraavaa:

(1) Radiotaajuuksien tehokas ja yhdenmukainen käyttö on sähköisten viestintäpalvelujen kehityksen kannalta olennaisen tärkeää, ja sen avulla Euroopan yhteisö voi edistää kasvua, kilpailukykyä ja työllisyyttä; taajuuksien saatavuutta on helpotettava, jotta voidaan tehostaa niiden käyttöä, edistää innovaatioita, lisätä joustavuutta taajuuksien käyttäjien näkökulmasta ja lisätä kuluttajien valinnanvaraa ottaen samalla huomioon yleiseen etuun liittyvät tavoitteet (2).

(2) Komissio edistää uusia ja innovatiivisia viestintäjärjestelmiä, joilla pystytään tarjoamaan palveluja jäsenvaltioissa, alueellisesti tai yleiseurooppalaisella tasolla riippumatta niiden teknisestä toteutustavasta.

(3) Satelliittivälitteisten mobiilipalvelujen tarjontaan soveltuvia järjestelmiä pidetään innovatiivisina vaihtoehtoina, jotka antavat mahdollisuuden tarjota erityyppisiä yleiseurooppalaisia televiestintä- sekä yleis- ja monilähetyspalveluja (ns. broadcasting- ja multicasting-palvelut) riippumatta loppukäyttäjän sijainnista; esimerkkejä tällaisista palveluista ovat nopeat internet/intranet-liittymät, matkaviestinnän multimediapalvelut sekä väestönsuojeluun ja katastrofiapuun liittyvät palvelut. Tällaisilla järjestelmillä palveluja voitaisiin tuoda myös yhteisön maaseutualueille, jolloin voitaisiin lieventää maantieteellisistä tekijöistä johtuvaa digitaalista kahtiajakoa. Uusien satelliittivälitteisiä mobiilipalveluja tarjoavien järjestelmien käyttöönotto voisi edistää sisämarkkinoiden kehitystä ja lisätä kilpailua, koska se monipuolistaisi yleiseurooppalaisten palvelujen tarjontaa, parantaisi palvelujen saatavuutta ja käyttäjien suoria liityntämahdollisuuksia sekä edesauttaisi tehokkaita investointeja.

(4) Satelliittivälitteisiä mobiilipalveluja tarjoavan järjestelmän olisi koostuttava vähintään yhdestä satelliittiyksiköstä, jota voitaisiin täydentää maakomponenteilla; maakomponentit ovat maan pinnalla sijaitsevia kiinteitä tukiasemia, joilla voidaan parantaa satelliittivälitteisen palvelun saatavuutta alueilla, joilla ei saada aikaan riittäväntasoista tiedonsiirtoyhteyttä yhden tai useamman satelliittiyksikön kanssa.

(5) Satelliittivälitteisten mobiilipalvelujen käyttöön on saatavilla ja kaavailtu radiotaajuuksia taajuuskaistoilta 1 980–2 010 MHz ja 2 170–2 200 MHz (ns. 2 GHz:n taajuusalueet) WARC-92-konferenssissa tehtyjen Kansainvälisen televiestintäliiton ITU:n päätösten mukaisesti.

(6) Alueellisia tai yleiseurooppalaisia satelliittivälitteisiä mobiilipalveluja tarjoavissa järjestelmissä on käytettävä 2 GHz:n taajuusalueita yhdenmukaistetusti ja tehokkaasti, varsinkin kun satelliittisignaalit ovat jo luonteeltaan kansalliset rajat ylittäviä.

(7) Komissio antoi 6 päivänä lokakuuta 2005 päätöksen N:o 676/2002/EY 4 artiklan 2 kohdan nojalla CEPT:lle toimeksi (3) selvittää tekniset edellytykset 2 GHz:n taajuusalueiden käytölle satelliittivälitteisissä mobiilipalveluissa yhteisössä. CEPT on toimeksiannon mukaisesti toimittanut lausuntonsa, jossa esitetään tekniset edellytykset 2 GHz:n taajuusalueiden käytölle tällaisissa järjestelmissä.

(8) Useimmissa jäsenvaltioissa ei toistaiseksi käytetä kyseisiä 2 GHz:n taajuusalueita, ja ne olisi CEPT:n teknisten päätelmien mukaisesti ilman tarpeettomia viiveitä varattava ja asetettava saataville kaikissa jäsenvaltioissa käytettäviksi satelliittivälitteisiä mobiilipalveluja tarjoavissa järjestelmissä, jotta tällaisten järjestelmien kehittyminen voitaisiin turvata.

(9) CEPT:n selvitysten mukaan sekä satelliittivälitteisiä mobiilipalveluja tarjoavia järjestelmiä että pelkästään maanpäällisiä asemia käyttäviä matkaviestintäjärjestelmiä ei voida sijoittaa samalla maantieteellisellä alueella samoille 2 GHz:n taajuusalueille ilman, että ne aiheuttaisivat toisilleen haitallisia häiriöitä. Satelliittivälitteisille mobiilipalveluille aiheutuvien haitallisten häiriöiden ja taajuuksien tehottoman käytön ehkäisemiseksi on tarpeen varata 2 GHz:n taajuusalueet ensisijaisesti satelliittivälitteisiä mobiilipalveluja tarjoavien järjestelmien käyttöön. Tämä tarkoittaa sitä, että kun 2 GHz:n taajuuksilla toimii järjestelmiä, jotka eivät pysty tarjoamaan satelliittivälitteisiä mobiilipalveluja, kyseiset järjestelmät eivät saisi aiheuttaa haitallisia häiriöitä satelliittivälitteisiä mobiilipalveluja tarjoaville järjestelmille tai vaatia suojaa tällaisten järjestelmien aiheuttamilta häiriöiltä. Satelliittivälitteisiä mobiilipalveluja tarjoavaa järjestelmää täydentävät maassa sijaitsevat tukiasemat eivät CEPT:n mukaan aiheuta haitallisia häiriöitä, kunhan niitä ohjataan kyseisen järjestelmän resurssien- ja verkonhallintajärjestelmällä ja ne toimivat samoilla taajuuskanavilla kuin järjestelmän satelliittikomponentit. Näillä ehdoilla järjestelmän maassa sijaitsevia tukiasemia voitaisiin asianmukaista lupajärjestelmää noudattaen hyödyntää myös silloin, kun signaali ei kulje lainkaan satelliittien kautta.

(10) Yhteisössä olisi sovellettava komission toimeksiannosta tehdyn työn tuloksia.

(11) Kyseisillä 2 GHz:n taajuusalueilla on tarkoituksenmukaista antaa etusija satelliittivälitteisiä mobiilipalveluja tarjoaville järjestelmille, koska pelkästään maanpäällisistä osista muodostuvat järjestelmät voivat käyttää muita taajuuksia, kuten GSM- ja UMTS/IMT-2000-järjestelmille varattuja taajuusalueita.

(12) Tulevaisuudessa voi olla syytä tarkastella tämän päätöksen tarpeellisuutta, laajuutta ja soveltamistapaa uudelleen markkinoiden kehityksen ja teknologian muutosten sekä varsinkin komission tekemän arvioinnin ja jäsenvaltioilta saatujen tietojen perusteella.

(13) Tämän päätöksen säännösten ei tulisi vaikuttaa 2 GHz:n taajuusalueiden käyttöä koskevien varsinaisten valtuutusten myöntämiseen.

(14) Tässä päätöksessä säädetyt toimenpiteet ovat radiotaajuuskomitean lausunnon mukaisia,

ON TEHNYT TÄMÄN PÄÄTÖKSEN:

1 artikla

Tämän päätöksen tarkoituksena on yhdenmukaistaa ehdot taajuuskaistojen 1 980–2 010 MHz (maasta avaruuteen) ja 2 170–2 200 MHz (avaruudesta maahan) saatavuudelle ja tehokkaalle käytölle satelliittivälitteisissä järjestelmissä, jotka tarjoavat mobiilipalveluja yhteisössä.

2 artikla

Tässä päätöksessä tarkoitetaan ’satelliittivälitteisiä mobiilipalveluja tarjoavilla järjestelmillä’ järjestelmiä, jotka pystyvät tarjoamaan radioviestintäpalveluja liikkuvan maa-aseman ja yhden tai useamman avaruudessa sijaitsevan yksikön välillä; liikkuvien maa-asemien välillä yhden tai useamman avaruudessa sijaitsevan yksikön välityksellä tai liikkuvan maa-aseman ja yhden tai useamman maan päällä sijaitsevan täydentävän kiinteän tukiaseman välillä.

3 artikla

1. Jäsenvaltioiden on vapautettava ja varattava 1 päivästä heinäkuuta 2007 lähtien taajuuskaistat 1 980–2 010 MHz ja 2 170–2 200 MHz satelliittivälitteisiä mobiilipalveluja tarjoavien järjestelmien käyttöön.

Näiden taajuuskaistojen muu käyttö ei saa aiheuttaa haitallisia häiriöitä satelliittivälitteisiä mobiilipalveluja tarjoaville järjestelmille eikä vaatia suojaa satelliittivälitteisiä mobiilipalveluja tarjoavien järjestelmien aiheuttamilta haitallisilta häiriöiltä.

2. Mahdollisten maan päällä sijaitsevien täydentävien tukiasemien on kuuluttava satelliittivälitteisiä mobiilipalveluja tarjoavaan järjestelmään, ja niitä on ohjattava kyseisen järjestelmän resurssien- ja verkonhallintajärjestelmällä. Tällaisten tukiasemien on käytettävä samaa siirtosuuntaa ja samoja taajuuksia kuin niihin yhteydessä olevat satelliittikomponentit, eivätkä ne saa kasvattaa niitä käyttävän satelliittivälitteisiä mobiilipalveluja tarjoavan järjestelmän taajuustarpeita.

4 artikla

Jäsenvaltioiden on tarkkailtava asianomaisten taajuuskaistojen käyttöä ja ilmoitettava havainnoistaan komissiolle, jotta tätä päätöstä voidaan tarvittaessa tarkistaa.

5 artikla

Tämä päätös on osoitettu kaikille jäsenvaltioille.

Tehty Brysselissä 14 päivänä helmikuuta 2007. Komission puolesta Viviane REDING Komission jäsen

(1) EYVL L 108, 24.4.2002, s. 1.

(2) Neuvoston päätelmät 15530/04 ja 15533/04, 3.12.2004.

(3) CEPT:lle annettu toimeksianto selvittää ja määritellä tekniset edellytykset 2 GHz:n taajuusalueiden (1 980–2 010 MHz ja 2 170–2 200 MHz) käytölle satelliittivälitteisissä mobiilipalveluissa Euroopan unionissa.